**ບົດໂອ້ລົມ**

**ຂອງປະທານສະພາແຫ່ງຊາດ**

**ຕໍ່ກອງປະຊຸມວຽກງານໄອຍະການປະຊາຊົນ ທົ່ວປະເທດ**

**ສົກປີ 2016-2017. ຄັ້ງວັນທີ 25-26 ມັງກອນ 2017.**

===========================

*ຮຽນ: - ສະຫາຍຄຳສານ ສຸວົງ ກຳມະການສູນກາງພັກ, ຫົວໜ້າອົງການໄອຍະການປະຊາຊົນສູງສຸດທີ່ນັບຖື!*

* *ຮຽນບັນດາສະຫາຍຄະນະພັກ, ຄະນະນຳອົງການໄອຍະການປະຊາຊົນສູງສຸດທີ່ນັບຖື!*
* *ບັນດາທ່ານຜູ້ແທນທີ່ຕ່າງໜ້າອົງການໄອຍະການໄອຍະການປະຊາຊົນທຸກຂັ້ນ, ອົງການໄອຍະການທະຫານທີ່ນັບຖື ແລະຮັກແພງ!*

ຂ້າພະເຈົ້າຮູ້ສຶກເປັນກຽດ ແລະ ປິຕິຊົມຊື່ນເປັນຢ່າງຍິ່ງທີ່ ໄດ້ມາຮ່ວມກອງປະຊຸມວຽກງານໄອຍະການປະຊາຊົນທົ່ວປະເທດປະຈໍາສົກປີ 2016-2017ແລະໄດ້ພົບພໍ້ອີກເທື່ອໜຶ່ງບັນດາສະຫາຍການນໍາຂອງອົງການໄອຍະການປະຊາຊົນ, ອົງການໄອຍະການທະຫານ, ຊຶ່ງມາຈາກສູນກາງ, ບັນດາແຂວງ-ນະຄອນຫຼວງໃນທົ່ວປະເທດກໍຄືບັນດາສະຫາຍຜູ່ຕາງໜ້າຈາກກະຊວງ, ອ້ອມຂ້າງສູນກາງທີ່ໄດ້ເຂົ້າຮ່ວມກອງປະຊຸມໃນຄັ້ງນີ້.

ຕາງໜ້າໃຫ້ສູນກາງພັກ ​ແລະ ຄະນະປະຈຳສະພາແຫ່ງຊາດ, ຂ້າພະເຈົ້າຂໍນໍາ​ເອົາ​ຄວາມ​ຢ້ຽມຢາມ​ຖາມ​ຂ່າວ, ຄວາມ​ສາມັກຄີ​ຮັກ​ແພງ, ຄວາມ​ອວຍ​ພອນ​ໄຊອັນ​ປະ​ເສີດມາ​ຍັງ​ບັນດາ​ທ່ານ​ຜູ້​ແທນ​ທີ່​ເຂົ້າ​ຮ່ວມ​ກອງ​ປະຊຸມ​ໃນ​ຄັ້ງ​ນີ້ ​ແລະ ຜ່ານ​ບັນດາ​ສະຫາຍ​ໄປ​ຍັງ​ພະນັກງານ​ໄອ​ຍະ​ການ​ປະຊາຊົນ​ໃນ​ທົ່ວ​ປະ​ເທດ​ທີ່​ພວມ​ປະຕິບັດ​ໜ້າ​ທີ່ ແລະ ພັກຜ່ອນຮັບ​ເບ້ຍບໍານານຢ່າງ​ສຸດ​ອົກ​ສຸດ​ໃຈ, ຂໍ​ຊົມ​ເຊີຍ!.

ກອງປະຊຸມວຽກງານໄອຍະການປະຊາຊົນທົ່ວປະເທດຄັ້ງນີ້ໄດ້ໄຂຂື້ນໃນທ່າມກາງບັນຍາກາດທີ່ທົ່ວພັກ, ທົ່ວກອງ ທັບ ແລະ ທົ່ວປວງຊົນລາວທັງຊາດພວມຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ X ຂອງພັກ, ແຜນພັດທະນາເສດຖະກິດສັງຄົມແຫ່ງຊາດຄັ້ງທີ່ VIII, ເຂົ້າສູ່ຊິວິດຕົວຈິງຢ່າງເປັນຂະບວນຟົດຟື້ນ, ເຊື່ງເປັນການຢັ້ງຢືນເຖີງແນວທາງອັນຖືກຕ້ອງຂອງພັກ ເຊິ່ງສະແດງອອກໃນຜົນສຳເລັດຂອງປົກປັກຮັກສາ ແລະພັດທະນາປະເທດຊາດຢ່າງໜັກແໜ້ນ, ຊີວິດການເປັນຢູ່ຂອງປະຊາຊົນລາວບັນດາເຜົ່າໄດ້ຮັບການຍົກສູງຂື້ນເປັນກ້າວໆ.

***ບັນດາສະຫາຍທີ່ຮັກແພງ***

ຜ່ານການຮັບຟັງບົດລາຍງານການຈັດຕັ້ງປະຕິບັດວຽກງານຮອບດ້ານປະຈຳປີ 2016-2017 ແລະ ທິດທາງໜ້າທີ່ວຽກງານປະຈຳປີ 2017-2018 ເຊິ່ງສະເໜີໂດຍ ທ່ານ ຮອງຫົວໜ້າອົງການໄອຍະການປະຊາຊົນສູງສຸດ ຂ້າພະເຈົ້າຮູ້ສຶກດີໃຈທີ່ເຫັນວ່າ 1 ປີຜ່ານມາອົງການໄອຍະການປະຊາຊົນ ແລະ ອົງການໄອຍະການທະຫານທຸກຂັ້ນໃນທົ່ວປະເທດໄດ້ມີຄວາມພະຍາຍາມປັບປຸງ ແລະ ພັດທະນາໂຕເອງ. ຂ້າພະເຈົ້າຕີລາຄາສູງຕໍ່ຜົນສຳເລັດໃນການປະຕິບັດວຽກງານຮອບດ້ານຂອງອົງການໄອຍະການປະຊາຊົນແຕ່ລະຂັ້ນ ໃນໜື່ງປີຜ່ານມາ ເຊິ່ງມີການຫັນປ່ຽນຢ່າງຕັ້ງໜ້າໃນແຕ່ລະດ້ານ, ພິເສດຢູ່ໃນນີ້ແມ່ນທາງດ້ານຄຸນທາດການເມືອງ, ຄຸນສົມບັດສິນທຳປະຕິບັດ, ຈັນຍາບັນ, ຈັນຍາທຳ ແລະ ຄວາມຮູ້ທາງດ້ານວິຊາສະເພາະຂອງພະນັກງານໄອຍະການປະຊາຊົນ ໃນການຈັດຕັ້ງປະຕິບັດໜ້າທີ່ການຕິດຕາມກວດກາການປະຕິບັດກົດໝາຍ ແລະ ການສັ່ງຟ້ອງຜູ້ຖືກຫາຂື້ນສານ ກໍ່ໄດ້ມີບາດກ້າວຫັນປ່ຽນຢ່າງຕັ້ງໜ້າ. ນີ້ມັນໄດ້ສະແດງໃຫ້ເຫັນວ່າພວກເຮົາໄດ້ມີການຕັດສິນໃຈ, ກ້າຄິດ, ກ້າທຳ ແລະ ກ້າຮັບຜິດຊອບ ບົນພື້ນຖານຈິດໃຈ 4 ບຸກທະລຸ ເຊີ່ງໄດ້ກໍານົດໄວ້ໃນມະຕິຄັ້ງທີ່ X ຂອງພັກ. ໄດ້ເຮັດໃຫ້ວຽກງານໄອຍະການມີການຫັນປ່ຽນໄປສູ່ຄຸນນະພາບ ແລະ ປະສິດຕິຜົນສູງຂື້ນ ໂດຍການປັບປຸງກົງຈັກການຈັດຕັ້ງໃຫ້ເຂັ້ມແຂງຂື້ນກ່ວາເກົ່າ ແລະ ກໍ່ສ້າງພະນັກງານບຸກຄະລາກອນໃຫ້ມີຄວາມໜັກແໜ້ນທາງດ້ານການເມືອງແນວຄິດ, ມີຄວາມຊຳນິຊຳນານກ່ວາເກົ່າ ເຊີ່ງເປັນການປະກອບສ່ວນອັນສຳຄັນເຂົ້າໃນພາລະກິດປົກປັກຮັກສາ ແລະ ສ້າງສາປະເທດຊາດ, ປະກອບສ່ວນເຮັດໃຫ້ການປະຕິບັດແນວທາງຂອງພັກປະກົດຜົນເປັນຈິງ, ເຮັດໃຫ້ປະເທດຊາດມີສະຖຽນນະພາບທາງດ້ານການເມືອງໜັກແໜ້ນ, ສັງຄົມເຕີບໃຫຍ່ ແລະຍຸຕິທຳ. ອັນນີ້ແມ່ນຜົນງານອັນໂດດເດັ່ນຂອງພວກສະຫາຍ. ຜົນງານສຳເລັດພົ້ນເດັ່ນທີ່ເປັນໜ້າພາກພູມໃຈດັ່ງກ່າວ ແມ່ນຍ້ອນມີການຊີ້ນຳ-ນຳພາຂອງຄະນະພັກ, ຄະນະນຳອົງການໄອຍະການປະຊາຊົນທຸກຂັ້ນ, ພະນັກງານໄອຍະການມີຄວາມຮັບຜິດຊອບສູງ ແລະ ເປັນເຈົ້າການໃນການຈັດຕັ້ງປະຕິບັດມະຕິຄັ້ງທີ X ຂອງພັກ ເວົ້າລວມ, ແລະ ໃນການປະຕິບັດສິດ ແລະ ພາລະໜ້າທີຂອງອົງການໄອຍະການປະຊາຊົນເວົ້າສະເພາະ, ດັ່ງນັ້ນ ໃນໂອກາດອັນສຳຄັນນີ້ ຕາງໜ້າໃຫ້ຄະນະປະຈຳສະພາແຫ່ງຊາດ ແລະ ໃນນາມສ່ວນຕົວ ຂ້າພະເຈົ້າຂໍສະແດງຄວາມຊົມເຊີຍຕໍ່ບັນດາໝາກຜົນທີ່ພວກສະຫາຍຍາດມາໄດ້. (ຂໍຊົມເຊີຍ).

***ບັນດາສະຫາຍທີ່ຮັກແພງ!***

​ປີ 2017 ​ສະພາບການຂອງໂລກກໍຄືພາກພື້ນຍັງ​ມີ​ສິ່ງ​ທ້າ​ທາຍ​ຫຼາຍ​ຢ່າງ​ເປັນ​ຕົ້ນ​ຄວາມ​ບໍ່​ສະຫງົບ​ໃນ​ບາງ​ຂົງ​ເຂດ, ຄວາມ​ບໍ່​ໝັ້ນ​ທ່ຽງ​ທາງ​ດ້ານເສດຖະກິດ, ການ​ປ່ຽນ​ແປງ​ທາງ​ດ້ານ​ດິນ​ຟ້າ​ອາກາດ ຫຼື ການ​ລະບາດ​ຂອງ​ພະຍາດ​ຕ່າງໆ​ກໍ​ຍັງ​ສືບ​ຕໍ່​ເພີ່ມ​ຂຶ້ນ​ຢ່າງ​ຮ້າຍ​ແຮງ. ສຳລັບ​ປະ​ເທດ​ຂອງພວກ​ເຮົາ​ແລ້ວເຖິງ​ວ່າ​ໄດ້​ຮັບ​ຜົນ​ກະທົບ​ຈາກ​ວິ​ກິ​ດການ​ເສດຖະກິດ-ການ​ເງິນ​ຈາ​ກພາຍນອກ, ການ​ຂາດ​ເຂີນ​ທຶນຮອນ, ​ໄພ​ທຳ​ມະ​ຊາດກໍ​ຍັງ​ສືບ​ຕໍ່​ຂົ່ມຂູ່, ອິດ​ທິກຳລັງ​ປໍ​ລະ​ປັກ ກໍ​ຍັງ​ບໍ່ລົດ​ລະທີ່ຫວັງ​ທຳລາຍ​ມ້າງ​ເພ​ລະບອບ​​ໃໝ່​ຂອງ​ພວກ​ເຮົາ ​ແລະ ອື່ນໆ​ກໍ​ຕາມ, ​ແຕ່​ພາຍ​ໃຕ້​ການ​ຊີ້​ນຳ-ນໍາພາ​ຂອງ​ກົມ​ການ​ເມືອງ​ສູນ​ກາງ​ພັກ, ທົ່ວ​ພັກ,​ທົ່ວ​ກອງທັບ ​ແລະ ທົ່ວ​ປວງ​ຊົນ​ລາວ​ທັງ​ຊາດກໍ​ໄດ້​ເພີ່ມ​ທະວີ​ຄວາມ​ສາມັກຄີ​ເປັນ​ປຶກ​ແຜ່ນ, ຜ່ານ​ຜ່າ​ຂໍ້​ຫຍຸ້ງຍາກ ​ແລະ ສິ່ງ​ທ້າ​ທາຍ​ຕ່າງ​ໆ, ສູ້​ຊົນ​ຈັດ​ຕັ້ງ​ປະຕິບັດ​ບັນດາ​ຄາດໝາຍ​ທີ່​ວາງ​ໄວ້​ໃນ​ມະຕິກອງປະຊຸມໃຫຍ່ຄັ້ງທີ X ຂອງພັກປະຊາຊົນປະຕິວັດລາວ ​ແລະ ​ແຜນ​ພັດທະນາ​ເສດຖະກິດ-ສັງຄົມ​ ຊຶ່ງ​ສະພາ​ແຫ່ງ​ຊາດຊຸດ​ທີ VIII ​ໄດ້​ຮັບຮອງ​ເອົາ ແລະ ສາມາດ​ບັນລຸ​ຜົນສຳ​ເລັດ​ໃນ​ຫຼາຍ​ດ້ານ ​ເປັນຕົ້ນ​ ແມ່ນ​​ດ້ານ​ການ​ເມືອງ​ກໍ​ຍັງ​ສືບ​ຕໍ່ມີ​ສະຖຽນ​ລະ​ພາບ​, ມີ​ຄວາມ​ສະຫງົບ​ປອດ​ໄພ, ເສດຖະກິດກໍ​ສືບ​ຕໍ່ມີ​ການຂະຫຍາຍຕົວຢ່າງ​ຕໍ່​ເນື່ອງ, ວຽກ​ງານ​ວັດທະນະທຳ-ສັງຄົມ, ວຽກ​ງານ​ຍຸຕິ​ທຳ​ໄດ້​ຮັບ​ການ​ປັບປຸງ​ດີ​ຂຶ້ນ​ໃນ​ຫຼາຍ​ດ້ານ, ຊີວິດການເປັນຢູ່​ຂອງ​ປະຊາຊົນ​ບັນດາ​ເຜົ່າ​ໄດ້​ຮັບ​ການ​ຍົກ​ສູງ​ຂຶ້ນເປັນກ້າວໆມາ​, ບົດບາດ ​ແລະ ອິດ​ທິພົນ​ຂອງ ສປປ ລາວ ກໍ​ນັບ​ມື້​ນັບ​ໄດ້ຮັບ​ການ​ຍົກ​ສູງ​ຂຶ້ນ​ໃນ​ເວທີ​ສາກົນ ​ແລະ ພາກ​ພື້ນ. ​ໃນ​ບັນດາ​ຜົນງານ​ລວມດັ່ງກ່າວ​ນັ້ນ​ແມ່ນ​ມີ​ການ​ປະກອບສ່ວນ​ຢ່າງ​ຕັ້ງໜ້າຂອງ​ອົງການ​ການ​ໄອ​ຍະ​ການ​ປະຊາຊົນ​ ແລະ ອົງການໄອຍະການທະຫານແຕ່​ລະ​ຂັ້ນ, ​ແຕ່​ຄຽງ​ຄູ່​ກັນ​ນັ້ນ​ປະ​ເທດ​ພວກ​ເຮົາກໍ​ຍັງມີປະກົດ​ການ​ຫຍໍ້​ທໍ້​ທີ່ເກີດ​ຂຶ້ນ​ໃນ​ສັງຄົມ​ເປັນ​ຕົ້ນ​ແມ່ນບັນຫາ​ອາ​ຊະ​ຍາ​ກຳ, ບັນຫາຢາ​ເສບ​ຕິດການເກີດອຸບ​ປະ​ຕິ​ເຫດຕາມ​ທ້ອງ​ຖະໜົນ, ການ​ຄ້າ​ມະນຸດ,ສະພາບ​ການ​ສໍ້​ລາດ​ບັງ​ຫຼວງ, ຮັບສິນ​ບົນໃນ​ຖັນ​ແຖວ​ພະນັກງານ-ລັດຖະກອນຈຳນວນ​ໜຶ່ງຢູ່​ບາງ​ຂະ​ແໜງການ ກໍ​ຍັງ​ບໍ່​ທັນ​ໄດ້​ຮັບ​ແກ້​ໄຂຢ່າງ​​ແທດ​ເຖິງເປັນສາເຫດ​ເຮັດ​ໃຫ້​ກົງຈັກບາງ​ບ່ອນຂາດ​ຄວາມ​ໂປ່​ງ​ໃສ.

***ບັນດາ​ສະຫາຍ​ທີ່​ຮັກ​ແພງ!***

ການຈັດ​​ກອງ​ປະຊຸມ​ວຽກງານ​ໄອ​ຍະ​ການປະຊາຊົນທົ່ວ​ປະ​ເທດ ​ແມ່ນ​ເຮັດ​ໃຫ້ການຈັດ​ຕັ້ງຂອງ​ອົງການ​ໄອ​ຍະ​ການປະຊາຊົນ​ພວກ​ເຮົາ​ມີ​ຄວາມ​ເປັນ​ເອກະ​ພາບ​ໃນ​ດ້ານ​ຕ່າງໆ ຊຶ່ງ​ໄດ້​ນຳ​ມາ​ພິຈາລະນາ ແລະ ປຶກສາ​ຫາລື​ເພື່ອ​ເຮັດ​ໃຫ້​ວຽກ​ງານ​ໄອ​ຍະ​ການໃນສົກປີ 2016-2017 ​ໄດ້​ມີ​ການ​ຫັນປ່ຽນທີ່ຕັ້ງໜ້າກວ່າ​ເກົ່າ. ຜ່ານ​ການ​ຮັບ​ຟັງການ​ລາຍ​ງານ ຂ້າພະ​ເຈົ້າ​ມີ​ຄວາມ​ພາກພູມ​ໃຈ​ເປັນ​ຢ່າງ​ຍິ່ງ​ທີ່​ເຫັນ​ວ່າໃນທ້າຍປີ 2016 ອົງຄະນະພັກອົງການໄອຍະການປະຊາຊົນສູງສຸດໄດ້ດໍາເນີນກອງປະຊຸມໃຫຍ່ຂອງຮາກຖານພັກດ້ວຍຜົນສໍາເລັດອັນຈົບງາມ​ເປັນການຜັນ​ຂະຫຍາຍ​ມະຕິກອງປະຊຸມໃຫຍ່ຄັ້ງທີ X ຂອງ​ພັກ, ມະຕິ 03 ຂອງກົມການເມືອງສູນກາງພັກເຂົ້າໃນວຽກງານໃຫ້ເຂົ້າສູ່ລວງເລິກ ແລະ ມີຈຸດສຸມ, ໂດຍ​ຫັນ​ເປັນ​ແຜນງານ, ໂຄງການ​ອັນລະອຽດ ​ແລະ ມີ​ການ​ກຳນົດ​ຄາດໝາຍ ​ແລະ ກຳນົດ​ເວລາ​ຈັດ​ຕັ້ງ​ປະຕິບັດຊຶ່ງ​ຖື​ວ່າ​ເປັນ​ບາດກ້າວ​ບຸກທະລຸ​ທາງ​ດ້ານ​ແນວຄິດ, ປັບປຸງ​ແບບ​ແຜນນຳພາ ​ແລະ ​ວິທີ​ເຮັດ​ວຽກເປັນການ​ປະຕິບັດ​ໜ້າ​ທີ່​ປົກ​ປ້ອງ​​ແນວທາງ​ນະ​ໂຍບາຍ​ຂອງ​ພັກ, ກົດໝາຍ​ຂອງລັດໃຫ້​ມີ​ຄວາມ​ຖືກຕ້ອງ ​ແລະ ​ເຂັ້ມງວດ​ຂຶ້ນ, ປົກ​ປ້ອງ​ສິດ ​ແລະ ຜົນປະ​ໂຫຍ​ດຂອງ​ລັດ​, ​ລວມໝູ່ ​ແລະ ພົນລະ​ເມືອງ​ໃຫ້​ມີ​ຄວາມ​ຍຸຕິ​ທຳ​ແລະ ຖືກຕ້ອງ​ຕາມ​ກົດໝາຍ. ຂໍ​ຊົມ​ເຊີຍ !

***ບັນດາ​ສະຫາຍ​ທີ່​ຮັກ​ແພງ!***

ຕໍ່ກັບການບົດລາຍງານການຈັດຕັ້ງປະຕິບັດວຽກງານຮອບດ້ານສົກປີ 2016-2017 ແລະແຜນການສົກປີ 2017-2018 ຂອງອົງການໄອຍະການປະຊາຊົນນັ້ນ, ໂດຍພື້ນຖານແລ້ວ ຂ້າພະເຈົ້າກໍເຫັນດີ ແລະສະໜັບສະໜູນ ແຕ່ເພື່ອເປັນການເສີມຂະຫຍາຍດ້ານດີຕັ້ງໜ້າ ແລະແກ້ໄຂດ້ານອ່ອນຄົງຄ້າງ ຂ້າພະເຈົ້າຢາກສະເໜີບາງຄວາມຄິດຄວາມເຫັນດັ່ງນີ້:

ບັນຫາທີໜຶ່ງ, ຂ້າພະເຈົ້າເຫັນວ່າໃນບົດລາຍງານຂອງອົງການໄອຍະການປະຊາຊົນໃນສົກປີຜ່ານມາພວກເຮົາກໍສາມາດຍາດໄດ້ໜາກຜົນສົມຄວນໃນການປະການປະຕິບັດບົດບາດ, ສິດ ແລະ ໜ້າທີ່ຂອງອົງການໄອຍະການປະຊາຊົນໃນການປັບປຸງພັກ, ພະນັກງານ, ກົງຈັກການຈັດຕັ້ງຂອງອົງການໄອຍະການປະຊາຊົນແຕ່ລະຂັ້ນ ແລະ ການປະສານສົມທົບກັບອົງການທີ່ກ່ຽວຂ້ອງໃນການປະຕິບັດທິດທາງໜ້າທີ່ວຽກງານຂອງຕົນໃນປີຜ່ານມາ ແຕ່ຂ້າພະເຈົ້າເຫນວ່າໃນບົດສະຫຼຸບຂອງພວກສະຫານຈະຍົກໃຫ້ເຫັນແຕ່ຕົວເລກທີ່ປະຕິບັດໄດ້ໃນແຕ່ລະຄາດໝາຍຂອງວຽກງານເທົ່ານັ້ນ, ແຕ່ຍັງບໍ່ທັນລົງເລິກເຂົ້າການວິເຄາະ, ວິໄຈໃນດ້ານຄຸນນະພາບຂອງການຕິດຕາມກວດກາຂອງອົງການໄອຍະການປະຊາຊົນຕໍ່ອົງການສືບສວນ - ສອບສວນໃນການກ່າວຟ້ອງ, ການຕິດຕາມກວດກາການດໍາເນີນຄະດີຢູ່ສານ, ການຕິດຕາມກວດກາການການປະຕິບັດຄໍາຕັດສິນຂອງສານເຊິ່ງຂ້າພະເຈົ້າເຫັນວ່າອັນນີ້ຍັງບໍ່ທັນເລິກເຊິ່ງໜັກແໜ້ນ. ດັ່ງນັ້ນ, ພວກສະຫາຍອາດຈະເວົ້າວ່າຄະດີເຂົ້າມາຫຼາຍ, ຈະແມ່ນຄະດີອາຍາ, ຄະດີແພ່ງເຂົ້າມາຫຼາຍພວກສະຫາຍກະແກ້ໄຂໄດ້ຫຼາຍເປັນຕົ້ນແມ່ນຕົວເລກອົງການໄອຍະການປະຊາຊົນແຕ່ລະຂັ້ນ ( ພາກ, ແຂວງ - ນະຄອນຫຼວງ ແລະ ເຂດ ) ປະຕິບັດໄດ້ເທົ່າໃດແຕ່ພວກເຮົາຂາດການວິເຄາະ, ວິໄຈວ່າເປັນຫຍັງພວກເຮົາຈິງມີບາງຄະດີທີ່ຂັ້ນຕົ້ນ, ຂັ້ນອຸທອນແກ້ໄຂແລ້ວຍັງສະເໜີຂໍລົບລ້າງຂື້ນມາຍັງອົງການໄອຍະການປະຊາຊົນສູງສຸດ; ມັນມີຈໍານວນຫຼາຍແທ້, ຄັນຖ້າຄຸນນະພາບໃນການປະຕິບັດໜ້າທີ່ຂອງອົງການໄອຍະການປະຊາຊົນເຂດ, ແຂວງ - ນະຄອນຫຼວງ ແລະ ພາກໄດ້ດີແລ້ວແມ່ນຈະບໍ່ມີຄະດີຂໍລົບລ້າງຂື້ນຫາອົງການໄອຍະການປະຊາຊົນສູງສຸດອີກ. ດັ່ງນັ້ນ ເລື່ອງນີ້ຂ້າພະເຈົ້າຢາກສະເໜີໃຫ້ພວກສະຫາຍສ້າງຄວາມຕັດສິນໃຈໂດຍທີ່ຈະກໍານົດໃຫ້ເຫັນວ່າຈະເຮັດແນວໃດ? ຂໍໃຫ້ພວກສະຫາຍເອົາຂໍ້ມູນມາວິເຄາະ, ວິໄຈວ່າເປັນຫຍັງຈຶ່ງມີການຂໍອຸທອນ, ຂໍລົບລ້າງຂື້ນຫາອົງການໄອຍະການປະຊາຊົນພາກ ແລະ ອົງການໄອຍະການປະຊາຊົນສູງສຸດ? ມັນແມ່ນຄະດີຫຍັງ, ສາເຫດຂອງມັນແມ່ນຫຍັງ? ຢູ່ໃນນັ້ນພວກສະຫາຍຕ້ອງວິເຄາະໃຫ້ເຫັນວ່າສາເຫດທີ່ມາຈາກການປະຕິບັດໜ້າທີ່ຂອງອົງການໄອຍະການປະຊາຊົນຂັ້ນເຂດ, ແຂວງ ແລະ ນະຄອນຫຼວງຍັງມີບັນຫາໃດທີ່ຍັງບໍ່ທັນເຮັດໄດ້ດີເພື່ອຈະຕ້ອງໄດ້ແກ້ໄຂ. ຂ້າພະເຈົ້າເຫັນວ່າຂໍໃຫ້ພວກສະຫາຍຫັນໄປສູ່ອັນລະອຽດເພາະບໍ່ມີໃຜຈະແກ້ໄຂນອກຈາກພວກສະຫາຍຈະແກ້ໄຂພວກສະຫາຍເອງເທົ່ານັ້ນ; ເຮັດດີກໍເປັນຜົນງານຂອງພວກສະຫາຍເອງ, ເຮັດບໍ່ດີກໍແມ່ນພວກສະຫາຍຕ້ອງໄດ້ແກ້ໄຂເອງ, ອັນນີ້ແມ່ນບັນຫາທີ່ສໍາຄັນທີ່ຂ້າພະເຈົ້າເຫັນວ່າເປັນບັນຫາທີ່ຈະຂໍຍົກຂຶ້ນ.

ບັນຫາທີສອງ, ຢູ່ໃນບົດລາຍງານກໍ່ໄດ້ເວົ້າເຖິງດ້ານດີກ່ຽວກັບການຈັດຕັ້ງປະຕິບັດການຕິດຕາມກວດກາການປະຕິບັດກົດໝາຍ ແລະ ການສັ່ງຟ້ອງຜູ້ກະທໍາຜິດຂື້ນສານຕາມກົດໝາຍຂອງອົງການໄອຍະການປະຊາຊົນໄດ້ມີຄຸນນະພາບດີຂື້ນ. ແຕ່ແນວໃດກໍຕາມຂ້າພະເຈົ້າຍັງເຫັນວ່າຄຸນນະພາບການຕິດຕາມກວດກາການປະຕິບັດກົດໝາຍ ແລະ ການສັ່ງຟ້ອງຂອງອົງການໄອຍະການປະຊາຊົນຍັງບໍ່ທັນຮັບປະກັນຄຸນນະພາບເທົ່າທີ່ຄວນ, ຖ້າທຽບໃສ່ໜ້າທີ່ການເມືອງທີ່ອົງການພວກເຮົາເປັນອົງການຕິດຕາມກວດກາ ແລະ ເປັນຜູ້ສັ່ງຟ້ອງ. ສະນັ້ນ, ຂ້າພະເຈົ້າຮຽກຮ້ອງໃຫ້ພວກສະຫາຍເອົາໃຈໃສ່ວິເຄາະ, ວິໄຈໃນບັນດາສາເຫດຂອງແຕ່ລະບັນຫາ, ຊອກໃຫ້ເຫັນສາເຫດຕົ້ນຕໍທີ່ພາໃຫ້ອົງການໄອຍະການປະຊາຊົນແຕ່່ລະຂັ້ນ ແລະ ພະນັກງານໄອຍະການປະຊາຊົນປະຕິບັດໜ້າທີ່ຂອງຕົນຍັງບໍ່ທັນຮັບປະກັນຄຸນນະພາບ ໃນນັ້ນແມ່ນໃຫ້ລົງເລິກການວິເຄາະ, ວິໄຈການຕິດຕາມກວດກາອົງການສືບສວນ - ສອບສວນ, ໃຫ້ພວກສະຫາຍລົງເລິກແທ້ໆ ເພາະຂອດນີ້ແມ່ນຂອດຕັດສິນບັນດາບາດກ້າວ ແລະ ຂອດຕາມຫຼັງ; ຖ້າວ່າຂັ້ນສືບສວນ - ສອບສວນນີ້ໄດ້ດີແມ່ນຈະເຮັດໃຫ້ຄະດີທີ່ພວກສະຫາຍສັ່ງຟ້ອງແມ່ນໄດ້ດີ, ຖືກຕ້ອງ ແລະ ຜູ້ກະທໍາຜິດກໍຕ້ອງຖືກລົງໂທດຕາມກົດໝາຍ ຫຼື ຜູ້ບໍ່ໄດ້ກະທໍາຜິດກໍຕ້ອງໄດ້ຮັບການປົກປ້ອງ ແລະ ແມ່ນຜູ້ໃດທີ່ຈະເຮັດໜ້າທີ່ການກວດກາບັນດາຂໍ້ມູນດັ່ງກ່າວນອກຈາກພະນັກງານໄອຍະການປະຊາຊົນ. ດັ່ງນັ້ນ, ໃນຈຸດນີ້ເຫັນໄດ້ວ່າຄຸນນະພາບການຕິດຕາມກວດກາຂອງພວກເຮົາຍັງບໍ່ທັນຮັບປະກັນໃນການເຮັດໜ້າທີ່ການກວດກາຂໍ້ມູນການສືບສວນ - ສອບສວນຈາກນັ້ນມັນຈິງຮຽກຮ້ອງໃຫ້ພວກເຮົາແກ້ໄຂຂອດໃດໃນການຕິດຕາມກວດກາອົງການສືບສວນ - ສອບສວນ. ຂ້າພະເຈົ້າຢາກສະເໜີວ່າການສືບສວນ - ສອບສວນຈະເອົາແຕ່ຂໍ້ມູນເທົ່ານັ້ນບັນຫາສໍາຄັນແມ່ນຕ້ອງວິເຄາະ, ວິໄຈຂໍ້ມູນນັ້ນ, ຕີລາຄາຂໍ້ມູນຢ່າງມີເຫດ ມີຜົນ, ອັນນີ້ມັນຮຽກຮ້ອງໃຫ້ພະນັກງານໄອຍະການປະຊາຊົນຕ້ອງມີລະດັບສັງລວມ, ລະດັບວິເຄາະ, ວິໄຈ. ຖ້າພວກສະຫາຍຍິ່ງວິເຄາະ, ວິໄຈຢ່າງຮອບດ້ານ ແລະ ລະອຽດເທົ່າໃດກໍຈະເຮັດໃຫ້ການສັ່ງຟ້ອງຂອງໄອຍະການປະຊາຊົນມີຂໍ້ມູນທີ່ຖືກຕ້ອງນີ້ແມ່ນບັນຫາສໍາຄັນທີ່ຂ້າພະເຈົ້າຢາກຍົກຂື້ນ. ອີກບັນຫາທີສາມທີ່ສໍາຄັນທີ່ສຸດທີ່ພວກເຮົາຈະຕ້ອງໄດ້ແກ້ໄຂແມ່ນການຕັດສິນ ຫຼື ພິພາກສາຖືກຫຼືຜິດຂອງສານທີ່ພາໃຫ້ມີການອຸທອນຫາອົງການໄອຍະການປະຊາຊົນນັ້ນແມ່ນການຕິດຕາມກວດກາການດໍາເນີນຄະດີຢູ່ສານ. ອັນນີ້ມັນແມ່ນຄວາມຮັບຜິດຊອບຂອງເຈົ້າໜ້າທີ່ໄອຍະການປະຊາຊົນພວກເຮົາ ແລະ ມັນຕິດພັນກັບບັນຫານີ້ແມ່ນຄວາມອາດສາມາດໃນການໂຕ້ແຍ່ງໃນເວທີຂອງສານ, ໄອຍະການປະຊາຊົນຕ້ອງມີຈຸດຢືນຢ່າງໜັກແໜ້ນ, ຍຸຕິທໍາ. ຈຸດຢືນນັ້ນແມ່ນຂໍ້ມູນຕ້ອງຈະແຈ້ງ ແລະ ດໍາເນີນຖືກຕ້ອງຕາມກົດໝາຍ, ໄອຍະການປະຊາຊົນຕ້ອງກ້າຫານໂຕ້ແຍ່ງກັບສານການປົກປ້ອງສິດຜົນປະໂຫຍດຂອງລັດ ແລະ ສິດຜົນປະໂຫຍດຊອບທໍາຂອງປະຊາຊົນ. ຂ້າພະເຈົ້າເຫັນວ່າຕໍ່ບັນຫານີ້ພວກສະຫາຍຍັງບໍ່ທັນເຮັດໄດ້ຫູາຍ, ບາງເທື່ອເຮັດໄດ້ຢູ່ແຕ່ການທີ່ຈະກ້າຫານໂຕ້ແຍ່ງໃນທີ່ປະຊຸມສານນັ້ນຍັງເຮັດໄດ້ໜ້ອຍ. ສະນັ້ນຂໍໃຫ້ພວກສະຫານຖອດຖອນບົດຮຽນນໍາກັນນີ້ແມ່ນຂອດສໍາຄັນແທ້ໆ, ຖ້າພວກສະຫາຍເຮັດໄດ້ດີຂອດຕິດຕາມການກວດກາການປະຕິບັດກົດໝາຍໃນເວລາການດໍາເນີນຄະດີຢູ່ສານນັ້ນມັນຈະບໍ່ມີຄວາມຫຍຸ້ງຍາກໃນການຈັດຕັ້ງປະຕິບັດຄໍາຕັດສິນຂອງສານ ແລະ ຈະບໍ່ມີຄໍາຮ້ອງຟ້ອງຂື້ນຫາອົງການໄອຍະການປະຊາຊົນພາກ, ອົງການໄອຍະການປະຊາຊົນສູງສຸດ ຫຼື ສະພາແຫ່ງຊາດ. ຂ້າພະເຈົ້າຖືສອງ ຫຼື ສາມຂອດຂ້າງເທິງນີ້ເປັນບັນຫາສໍາຄັນທີ່ນອນໃນຄວາມຮັບຜິດຊອບຂອງອົງການໄອຍະການປະຊາຊົນກໍຄືພະນັກງານໄອຍະການປະຊາຊົນ; ສ່ວນການຕິດຕາມກວດກາການຈັດຕັ້ງປະຕິບັດຄໍາຕັດສິນຂອງສານນັ້ນກະເປັນສ່ວນສໍາຄັນຈະຕ້ອງໄດ້ແກ້ໄຂຄືກັນ. ສະນັ້ນ ຂ້າພະເຈົ້າເຫັນວ່າມັນບໍ່ສາມາດຍົກເປັນບັນຫາລວມໆ ແຕ່ຕ້ອງຍົກບັນຫາອັນລະອຽດມາແກ້ໄຂນໍາກັນ.

ບັນຫາໜຶ່ງທີ່ສາມ ທີ່ຂ້າພະເຈົ້າເຫັນວ່າຕ້ອງໄດ້ແກ້ໄຂແມ່ນພວກສະຫາຍຕ້ອງໄດ້ສຶກສາຄົ້ນຄ້ວາມະຕິຄັງທີ X ຂອງພັກ ເພື່ອນຳໄປຈັດຕັ້ງຜັນຂະຫຍາຍເຂົ້າໃນຂົງເຂດວຽກງານຂອງຕົນເອງ, ໃນນັ້ນແມ່ນຕ້ອງສືບຕໍ່ປັບປຸງບູລະນະການຈັດຕັ້ງຂອງອົງການໄອຍະການປະຊາຊົນໃຫ້ເປັນລະບົບຄົບຊຸດ, ໜັກແໜ້ນເຂັ້ມແຂງ ສອດຄ່ອງກັບການພັດທະນາເສດຖະກິດ-ສັງຄົມ ໃນໄລຍະໃໝ່ ແລະເຊື່ອມໂຍງກັບສາກົນເທື່ອລະກ້າວ. ເອົາໃຈໃສ່ເປັນພິເພດຕໍ່ການພັດທະນາບຸກຄະລາກອນ ໃຫ້ກົມກ່ຽວກັນລະຫ່ວາງປະລິມານ ແລະຄຸນນະພາບ ໂດຍຖືສຳຄັນການສຶກສາອົບຮົມໃຫ້ພະນັກງານມີຄຸນທາດການເມືອງອັນໜັກແໜ້ນ, ມີຄຸນສົມບັດສິນທຳປະຕິວັດ, ມີຈັນຍາບັນ, ຈັນຍາທຳໄປຄຽງຄູ່ກັນ. ຄະນະພັກ, ຄະນະນຳ ຕ້ອງໄດ້ສ້າງເງື່ອນໄຂໃຫ້ເຂົາເຈົ້າໄດ້ຮັບການກໍ່ສ້າງ, ບຳລຸງຍົກລະດັບຄວາມຮູ້ທາງດ້ານວິຊາສະເພາະ, ທິດສະດີການເມືອງ-ການປົກຄອງ, ແນວທາງຂອງພັກ ແລະຄວາມສາມາດໃນການພິຈາລະນາຄະດີໃຫ້ມີຄວາມວ່ອງໄວ, ປ່ອງໃສ, ຖືກຕ້ອງ ແລະຮັບປະກັນຄວາມເປັນທຳໃນສັງຄົມຕາມວິໃສທັດຂອງຊາດຮອດປີ 2030 ນັ້ນກໍ່ຄື: ລະບົບການປົກຄອງໄດ້ຮັບການລູລະນະໄປຕາມທິດເສີມສ້າງຄວາມສາມາດໃນການຄຸ້ມຄອງດ້ານມະຫາພາກຂອງສູນກາງ ແລະຄວາມເປັນເຈົ້ການຂອງທ້ອງຖິ່ນ, ສິດຂອງພົນລະເມືອງໄດ້ຮັບການຄຸ້ມຄອງຕາມກົດໝາຍຢ່າງສັກສິດ. ນອກຈາກນັ້ັນ, ອົງການໄອຍະການປະຊາຊົນຂອງພວກສະຫາຍ ຕ້ອງໄດ້ປະຕິບັດບົດບາດໃນການສະກັດກັ້ນການສໍ້ລາດບັງຫຼວງໃຫ້ມັນດີຂື້ນກ່ວາເກົ່າ, ໃນບົດສະຫຼຸບວຽກງານຕິດຕາມກວດກາ ແລະວຽກງານການແກ້ໄຂຄະດີຂອງພວກສະຫາຍ ຂ້າພະເຈົ້າຍັງບໍ່ເຫັນການເຄື່ອນໄຫວວຽກງານການຕ້ານການສໍ້ລາດບັງຫຼວງ ແລະເຖິງວ່າໃນແຜນການຂອງພວກສະຫາຍ ກໍໄດ້ເວົ້າເຖິງການຜັນຂະຫຍາຍຍຸດທະສາດຕ້ານການສໍ້ລາດບັງຫຼວງ, ແຕ່ພວກສະຫາຍຕ້ອງໄດ້ຄົ້ນຄວ້າເບີ່ງວ່າຈະເຮັດແນວໃດ ເພາະບັນຫານີ້ມັນແມ່ນບົດບາດໃຈກາງຂອງການໄອຍະການປະຊາຊົນແຕ່ລະຂັ້ນ ເປັນຕົ້ນແມ່ນໃນປະຈຸບັນນີ້ ແມ່ນມີໂຄງການທີ່ບໍ່ມີຕົວຕົນ ເນື່ອງມາຈາການຄຸ້ມຄອງການລົງທຶນຂອງລັດຍັງບໍ່ທັນເຂັ້ມງວດ, ການນຳໃຊ້ງົບປະມານຂອງລັດຍັງມີການຟູມເຟືອຍ ແລະ ຮົ່ວໄຫຼຫຼາຍ, ການປະຕິບັດວິໃນແຜນການ ແລະ ວິໃນການເງິນຍັງບໍ່ທັນເຂັ້ມງວດເທົ່າທີ່ຄວນ ພາໃຫ້ເກີດມີໜີ້ສິນຄຸມເຄືອແກ່ຍາວ, ແກ້ໄຂໄດ້ຍາກ ແລະຂາດຄວາມໂປ່ງໃສ, ບັນຫາເຫຼົ່ານີ້ ມັນແມ່ນຮຽກຮ້ອງພວກສະຫາຍຕ້ອງໄດ້ເພີ່ມທະວີການຕິດຕາມກວດກາເພື່ອດຳເນີນຄະດີ ແລະ ສັ່ງຟ້ອງຜູ້ຖືກຫາຂື້ນສານ. ຂ້າພະເຈົ້າຂໍໃຫ້ພວກສະຫາຍເອົາໃຈໃສ່ແທ້ໆ.

ດັ່ງນັ້ນ ມັນມີຄວາມຈຳເປັນທີ່ພວກສະຫາຍຕ້ອງໄດ້ຄົ້ນຄວ້າເບີ່ງວ່າຈະເຮັດແນວໃດ ເພື່ອເຮັດໃຫ້ອົງການໄອຍະການປະຊາຊົນສາມາດປະຕິບັດການຄຸ້ມຄອງມະຫາພາກ, ຢູ່ໃນແຜນວິໄສທັດພວກສະຫາຍກໍ່ໄດ້ກຳນົດວ່າຈະຕ້ອງໄດ້ສ້າງ ແລະ ປັບປຸງກົດໝາຍ ແລະ ນິຕິກຳຕ່າງໆ ແຕ່ໃນບົດບາດການຕິດຕາມກວດກາຂອງອົງການໄອຍະການປະຊາຊົນສູງສຸດຕໍ່ອົງການໄອຍະການປະຊາຊົນແຕ່ລະຂັ້ນນັ້ນ ຕ້ອງໄດ້ຄົ້ນຄ້ວາ ແລະກຳນົດແຈ້ງບົດບາດຕິດຕາມກວດກາຂອງກົມກວດກາ, ບໍ່ສະເພາະແຕ່ກວດກາວຽກງານພັກເທົ່ານັ້ນ ແຕ່ຕ້ອງໄດ້ຕິດຕາມກວດກາການປະຕິບັດໜ້າທີ່ຂອງເຈົ້າໜ້າທີໄອຍະການປະຊາຊົນສູງສຸດ ແລະ ອົງການໄອຍະການປະຊາຊົນແຕ່ລະຂັ້ນ, ຫຼື ວ່າແມນຮອດປີ 2025 ນີ້ຈະເຮັດແນວໃດຄວາມເປັນເຈົ້າການຂອງອົງການໄອຍະການປະຊາຊົນທ້ອງຖີ່ນຮາກຖານໂດຍສະເພາະແມ່ນອົງການໄອຍະການປະຊາຊົນຂັ້ນເຂດ, ຂັ້ນແຂວງ-ນະຄອນຫຼວງ ພວກສະຫາຍຈະມອບສິດຄວາມຮັບຜິດຊອບຄືແນວໃດຕໍ່ກັບການປະຕິບັດສິດ, ພາລະບົດບາດໜ້າທີ່ອັນລະອຽດຄືແນວໃດ, ອັນນີ້ມັນສ່ອງແສງອອກໃນພາກປະຕິບັດຕົວຈິງ ສະນັ້ນຂໍໃຫ້ພວກສະຫາຍເບີ່ງຕື່ມ.

ອີກບັນຫາໜຶ່ງທີ່ຢາກສະເໜີ ແມ່ນຄວາມສຳຄັນຂອງຂອດປະສານງານ ເຊິ່ງເຊິ່ງແມ່ນບັນຫາໜຶ່ງໃນ 4 ບຸກທະລຸຄືກັນ; ກ່ອນອື່ນໝົດຂ້າພະເຈົ້າ ຈະເວົ້າສະເພາະແຕ່ຂອດປະສານງານພາຍໃນອົງການໄອຍະການປະຊາຊົນຂອງພວກສະຫາຍ ຕ້ອງໃຫ້ມັນແໜ້ນແຟ້ນ ເປັນຕົ້ນແມ່ນລະຫ່ວາງຂັ້ນລຸ່ມ, ຂັ້ນເທິງ ແມ່ນໃຫ້ມີແບບແຜນວິທີເຮັດວຽກອັນຈະແຈ້ງ, ກະທັດຮັດ, ເປັນເອກະພາບ, ກົມກຽວ ແລະ ແລະໂປ່ງໃສ ສາມາດກວດສອບໄດ້; ເຮັດວຽກຕ້ອງປະຕິບັດຕາມຫຼັກການລວມປະຊາທິປະໄຕ: ຂັ້ນລຸ່ມຂື້ນກັບຂັ້ນເທິງ, ບຸກຄົນຂື້ນກັບການຈັດຕັ້ງ, ຫ່າງສຽງສ່ວນໜ້ອຍຂື້ນກັບຫ່າງສຽງສ່ວນຫຼາຍ, ເຮັດວຽກເປັນໝູ່ຄະນະ ແຕ່ບຸກຄົນຮັບຜິດຊອບ. ອັນນີ້ ແມ່ນແບບແຜນ ແລະ ຫຼັກການເຮັດວຽກຂອງພັກເຮົາ; ສະນັ້ນ, ຄະນະພັກ, ຄະນະນຳ ຕ້ອງຮັກສາ ພ້ອມທັງເສີມຂະຫຍາຍຄວາມສາມັກຄີພາຍໃນຄະນະນຳ ກໍ່ຄືທົ່ວມະຫາຊົນໃຫ້ມີຄວາມໜັກ ແໜ້ນຂື້ນໄປເລື້ອຍໆ, ຂັ້ນເທິ່ງຕ້ອງງ່ຽງຫູຟັງຂັ້ນລຸ່ມ ແລະຂັ້ນລຸ່ມຕ້ອງເຮັດຕາມຂັ້ນເທິ່ງຊີ້ນຳ, ຕ້ອງຖືສຳຄັນການຕຳນິກໍ່ສ້າງເຊິ່ງກັນແລະກັນ ເພື່ອພ້ອມກັນກ້າວໜ້າ. ໃນປັດຈຸບັນນີ້, ແຕ່ຂັ້ນສູນກາງລົງຮອດທ້ອງຖີ່ນ ໜຶ່ງໃນສາເຫດທີ່ພາໃຫ້ການຈັດຕັ້ງປະຕິບັດແນວທາງຂອງພັກເຮົາ ບໍ່ຄ່ອງຕົວ ກໍ່ຍ້ອນຂອດປະສານງານ. ສະນັ້ນ, ມັນຈຳເປັນຕ້ອງໄດ້ປັບປຸງຂອດປະສານງານໃຫ້ມີຄວາມເປັນເອກະພາບສູງກ່ວາເກົ່າ, ນີ້ແມ່ນຈິດໃຈຊີ້ນຳຂອງມະຕິ X ຂອງພັກ. ຢາກເຮັດໄດ້ແນວນັ້ນ, ພວກສະຫາຍຕ້ອງໄດ້ກວດຄືນບັນດານິຕິກຳຕ່າງໆ ທີ່ພົວພັນເຖິງການປະສານງານ ເຊິ່ງຈະເປັນການປະສານງານພາຍໃນອົງການກໍດີ, ຫຼືຈະເປັນການປະສານງານລະຫ່ວາງອົງການດ້ວຍກັນກໍດີ ແມ່ນໃຫ້ສາມາດ ກຳນົດໄດ້ຈຸດດີ, ຈຸດອ່ອນ ເພື່ອຈະໄດ້ສືບຕໍ່ປັບປຸ່ງໃຫ້ມີຄວາມສອດຄ່ອງຂື້ນໄປເລື້ອຍໆ. ບັນຫາສຳຄັນອີກອັນໜຶ່ງ ແມ່ນຂ້າພະເຈົ້າ ສະເໜີໃຫ້ພວກສະຫາຍເພີ່ມທະວີການຊີ້ນຳ-ນຳພາຂອງພັກ ຕໍ່ກັບອົງໄອຍະການປະຊາຊົນແຕ່ລະຂັ້ນ ໃນກການປະຕິບັດພາລະບົດບາດ, ສິດ, ແລະໜ້າທີ່ໃນການຕິດຕາມກວດກາ ແລະການກ່າວຟ້ອງ. ເບີ່ງວ່າການປະຕິບັດໜ້າທີ່ຂອງອົງການໄອຍະການປະຊາຊົນແຕ່ລະຂັ້ນ ໄດ້ປະຕິບັດສອດຄ່ອງກັບແນວທາງນະໂຍບາຍຂອງພັກແລ້ວບໍ? ການດຳເນີນຄະດີແມ່ນຖືກຕ້ອງຕາມກົດໝາຍແລ້ວບໍ? ຫຼື ເບິ່ງວ່າອົງການໄອຍະການປະຊາຊົນແຕ່ລະຂັ້ນໄດ້ຮັບປະກັນສິດຜົນປະໂຫຍດຂອງປະຊາຊົນ ຕາມກົດໝາຍແລ້ວບໍ? ແລະອື່ນໆ. ຂໍໃຫ້ພວກສະຫານເອົາໃຈໃສ່ແທ້ໆ.

ອີກອັນໜຶ່ງ ແມ່ນບັນຫາກົນໄກການປັບປຸງກົດໝາຍ ແລະນິຕິກຳຈຳນວນໜຶ່ງ, ອັນນີ້ ພວກສະຫາຍກໍໄດ້ມີຢູ່ໃນແຜນແລ້ວ ຂ້າພະເຈົ້າກໍເຫັນດີນຳຕາມແຜນຂອງພວກສະຫາຍ. ຜ່ານມາພວກເຮົາໄດ້ມີການປັບປຸງແລ້ວ ແຕ່ໃນຕໍ່ໜ້າ ອົງການລັດຂອງພວກເຮົາຕ້ອງໄດ້ສືບຕໍ່ຄົ້ນຄ້ວາປັບປຸງກົນໄກດັ່ງກ່າວໃຫ້ມີຄວາມຄ່ອງຕົວ ແລະມີປະສິດທິຜົນຂື້ນໄປເລື້ອຍໆ. ໂດຍຕ້ອງການແບ່ງງານກັນໃຫ້ຈະແຈ້ງ, ສ້າງເປັນກົນໄກທີ່ດຳເນີນງານແບບປົກກະຕິ ເພື່ອສຶກສາຄົ້ນຄ້ວາ, ວິໃຈ, ປະເມີນບັນຫາຕ່າງໆທີ່ກ່ຽວຂ້ອງກັບນິຕິກຳ ແລະກົດໝາຍ ແນ່ໃສ່ເປັນບ່ອນອິງອັນໜັກແໜ້ນໃຫ້ແກ່ການປັບປຸງນິຕິກຳ ໂດຍສະເພາະແມ່ນການປັບປຸງກົດໝາຍແຕ່ລະເທື່ອ. ນອກຈາກນັ້ນ, ຂໍໃຫ້ພວກສະຫາຍກວດຄືນເບິ່ງກົດໝາຍໄອຍະການປະຊາຊົນຂອງພວກເຮົາທີ່ຫາກໍປັບປຸງມາໃໝ່ໆນັ້ນໃຫ້ລະອຽດຕື່ມອີກ ແລ້ວກໍ່ປັບປຸງ, ຈັດແບ່ງໜ້າທີ່ຄວາມຮັບຜິດຊອບຂອງອົງການໄອຍະການປະຊາຊົນໃນແຕ່ລະຂັ້ນ ວ່າໃນພາກປະຕິບັດຕົວຈິງໄດ້ໄປຕາມທິດທາງມະຕິວ່າອົງການໄອຍະການປະຊາຊົນຈະເຮັດຫຍັງໃຫ້ມັນແຈ້ງ ແລະ ສອດຄ່ອງກັບກົດໝາຍທີ່ໄດ້ປັບປຸງໃໝ່ແລ້ວນັ້ນ.

ບັນຫາສຸດທ້າຍທີ່ຂ້າພະເຈົ້າຢາກສະເໜີ ແມ່ນຢາກໃຫ້ພວກສະຫາຍຄົ້ນຄວ້າຕື່ມອີກກ່ຽວກັບບັນດາຂັ້ນວິຊາການຂອງພະນັກງານໄອຍະການປະຊາຊົນໃຫ້ສອດຄ່ອງກ່ວາເກົ່າ ເພື່ອແນ່ໃສ່ເຮັດໃຫ້ຂັ້ນວິຊາການເປັນບ່ອນບົ່ງບອກເຖິງວຸດທິ, ຄວາມຮູ້ຄວາມສາມາດ ແລະ ປະສົບການຂອງພະນັກງານໄອຍະການຢ່າງແທ້ຈິງ, ພ້ອມດຽວກັນນັ້ນກໍ່ເຮັດໃຫ້ຂັ້ນວິຊາການດັ່ງກ່າວເປັນສິ່ງທີ່ກະຕຸກຊຸກຍູ້ໃຫ້ພະນັກງານຕັ້ງໃຈຝຶກຝົນຕົນເອງ, ຫ້າວຫັນໃນການປະຕິບັດໜ້າທີ່ເພື່ອໃຫ້ກາຍເປັນພະນັກງານໄອຍະການທີ່ພຽບພ້ອມໄປດ້ວຍຄຸນທາດການເມືອງອັນໜັກແໜ້ນ, ຄວາມຮູ້ຄວາມສາມາດທາງດ້ານວິຊາການອັນສູງສົ່ງເພື່ອເປັນອົງປະກອບອັນສໍາຄັນຕົ້ນຕໍຂອງວຽກງານໄອຍະການກໍຄືວຽກງານຍຸຕິທໍາຂອງຊາດ.

ຂ້າພະເຈົ້າເຊື່ອໝັ້ນວ່າ, ດ້ວຍມູນເຊື້ອຂອງອົງການໄອຍະການປະຊາຊົນຂອງພວກສະຫາຍ, ດ້ວຍການຮ່ວມມືຖອດຖອນບົດຮຽນນໍາບັນດາເພື່ອນມິດຍຸດທະສາດ, ແລະ ດ້ວຍຄວາມບຸກບືນຫ້າວຫັນຂອງພວກສະຫາຍນັ້ນ, ອົງການໄອຍະການປະຊາຊົນຂອງພວກເຮົາຈະເຮັດສໍາເລັດໜ້າທີ່ທີ່ພັກ, ປະຊາຊົນມອບໝາຍໃຫ້. ເຊື່ອໝັ້ນວ່າ ພວກສະຫາຍຈະສາມາດປັບປຸງ ແລະ ພັດທະນາອົງການໄອຍະການປະຊາຊົນໃຫ້ກາຍເປັນອົງການທີ່ເຂັ້ມແຂງທາງດ້ານການເມືອງ, ການຈັດຕັ້ງ ແລະ ບຸກຄະລາກອນ. ທ້າຍນີ້ຂໍອວຍພອນໃຫ້ຄະນະພັກ, ຄະນະນໍາອົງການໄອຍະການປະຊາຊົນສູງສຸດ, ອົງການໄອຍະການທະຫານ ແລະ ອົງການໄອຍະການປະຊາຊົນແຕ່ລະຂັ້ນຈົ່ງມີສຸຂະພາບເຂັ້ມແຂງເພື່ອພ້ອມກັນສືບຕໍ່ປະຕິບັດໜ້າທີ່ຂອງຕົນເອງດ້ວຍຈິດໃຈບຸກທະລຸ ເຮັດແນວໃດໃຫ້ໃນ 5 ປີຕໍ່ໜ້ານີ້ອົງການໄອຍະການພວກເຮົາມີການຫັນປ່ຽນຢ່າງຕັ້ງໜ້າ ແລະ ໄປຕາມມະຕິຂອງກອງປະຊຸມໃຫ່ຍຄັ້ງທີ X ກໍານົດໄວ້.

**ຂອບໃຈ**